Izvor: N1

Vlada još nije odlučila da li će zgrada Glavne železničke stanice ili termoelektrane "Snaga i svetlost" na Dorćolu biti novi dom Muzeja Nikole Tesle ili će on biti preseljen na neko drugo mesto u Beogradu sa kojim se dosad nije licitiralo u javnosti, piše "Politika".

Zdanje nekadašnje Glavne železničke stanice na Savskom trgu, termoelektrana "Snaga i svetlost" na Dorćolu ili neka treća lokacija? Sve tri opcije i dalje su u igri, kako "Politika" nezvanično saznaje, za novo sedište Muzeja Nikole Tesle.



Zvanične odluke o tome gde će Muzej biti preseljen još nema, potvdrili su za "Politiku" u kabinetu premijerke Ane Brnabić, a da će Vlada dati poslednju reč o toj temi saglasni su u Ministarstvu kulture, gradu i Republičkoj direkciji za imovinu.



Ali to nije sprečilo Jovana Vorkapića, direktora Republičke direkcije za imovinu, da prošle nedelje izjavi da će "3.200 kvadratnih metara zgrade Železničke stanice biti posvećeno našem velikanu" i da se radi projekat unutrašnjeg uređenja objekta koji će biti namenjen Teslinom muzeju.



U pisanim odgovorima "Politici", Vorkapić je potvrdio da formalna odluka Vlade još nije doneta jer postoji mogućnost da će jedan manji deo zgrade, bliže autobuskoj stanici biti namenjen za potrebe drugog, manjeg muzeja. Na pitanje ko je doneo odluku da se Muzej premesti u zgradu na Savskom trgu Vorkapić nije odgovorio.



"U toku je proces izrade i razvijanja koncepta novog Muzeja Nikole Tesle na kome uprava ove institucije radi u saradnji sa kvalifikovanim stručnjacima. Tek kada bude završena izrada koncepta prelazi se na izradu unutrašnjeg arhitektonskog rešenja, a u toku je i procedura prebacivanja nadležnosti nad Muzejom sa nivoa Grada Beograda na republički nivo", tvrdi Vorkapić.



Da još traje prebacivanje ingerencija nad muzejom sa Grada na Republiku potvrdili su u resornom Ministarstvu, Muzeju Nikole Tesle i Vladi Srbije, ali niko od njih ne želi da licitira sa konačnim sedištem Teslinog muzeja.